Արմենուհի Տիգրանյան

Արմենուհի  Տիգրանյան-Ահարոնյան (գրական ծածկանունը՝ Մենուհի, ), բանաստեղծուհի, գրաքննադատ, հրապարակախոս։ 

Վարդգես Ահարոնյանի կինը, Արմեն Տիգրանյանի քույրը։

Կենսագրություն 
Արմենուհի Տիգրանի Տիգրանյանը ծնվել է 1888 թվականին, սովորել է  Ալեքսանդրապոլում՝ աղջիկների ռուսական դպրոցում, այնուհետև ուսումը շարունակել Թիֆլիսի օրիորդաց գիմնազիայում։

Վաղ տարիքից գրել է բանաստեղծություններ։ 1905 թվականից  նրա բանաստեղծությունները հրապարակվել են տարբեր պարբերականներում։ Առաջին համաշխարհային պատերազմի տարիներին եղել է  Հայ օրիորդաց միության նախագահը։ 1914 թվականին Թիֆլիսում  Մենուհի գրական կեղծանվամբ  լույս են տեսել նրա  բանաստեղծությունների ժողովածուն և «Բեշտաուն» լեգենդը։ 1917 թվականին ամուսնացել է Վարդգես Ահարոնյանի հետ։

Հայաստանում խորհրդային կարգեր հաստատվելուց որոշ ժամանակ անց մեկնել է Փարիզ, որտեղ գտնվում էր Ահարոնյանների ընտանիքը։ 1923 թվականին ամուսնու հետ մեկնել է ԱՄՆ, որտեղ էլ շարունակել է զբաղվել գրական գործունեությամբ։ Նրա աշխատությունների մեծ մասը հրապարակվել է ԱՄՆ-ում լույս տեսնող գրական-գեղարվեստական Հայրենիք օրաթերթում։ Գրականությունից բացի Արմենուհի Տիգրանյանը զբաղվել է նաև հասարակական աշխատանքով․ մոտ երեսուն տարի շարունակ նա հայոց լեզու և գրականություն է տարածել ամերիկահայ նոր սերդի շրջանում, եղել է ուսուցչուհի Նյու Յորքի, Նյու Ջերսիի, Լոնգ Այլենդի հայկական դպրոցներում։ Ամուսնու հետ միասին կազմել է հայոց լեզվի «Հրազդան» դասագրքերը՝ չորս տարիների դասընթացով, դասագրքերն ունեցել են մի քանի հրատարակություն։

Արմենուհի Ահարոնյանի հասարակական գործունեության դաշտերից մեկն էլ եղել է Կարմիր Խաչ-Հայ օգնության միությունը, որին իր նպաստն է բերել ոչ միայն  իբրև Նյու Յորքի Վաշինգտոն-Հայցի մասնաճյուղի անդամ, այլ հաճախ նաև որպես ՀՕՄ կենտրոնական վարչության անդամ, երբեմն նաև՝ ատենապետուհի։

Ըստ գրականագետների, Եղիշե Չարենցը մտերիմ հարաբերություններ է ունեցել Արմենուհու հետ։ Արմենուհի Տիգրանյանին է նվիրված «Էմալե պրոֆիլը Ձեր» խորագրով բանաստեղծությունների շարքը, որը Չարենցը գրել է 1920 թվականին և առաջին անգամ տպագրվել է Չարենցի երկերի ժողովածուի  1-ին հատորում։

Արմենուհի Տիգրանյանը մահացել է 1962 թվականին՝ երկարատև և ծանր հիվանդությունից։

Ծանոթագրություններ

Արտաքին հղումներ 
Գրող–գրականագետ Հովիկ Չարխչյանը բացահայտել է Չարենցի ու Արմենուհի Տիգրանյանի մեծ սիրո թաքուն էջերը։
 Արմենուհի Տիգրանյանը` Չարենցի սերը

 
1962 մահեր
Դեկտեմբերի 9 մահեր
Ալեքսանդրապոլ քաղաքում ծնվածներ
Գրական կեղծանուններով հայտնի հեղինակներ
Հայ գրաքննադատներ
Հայ բանաստեղծուհիներ
Հայ հրապարակախոսներ
Հայ հասարակական գործիչներ